Algehele afsondering: Moenie polisie toets nieTentoonstelling van die Suid-Afrikaanse Nasionale Weermag. (Foto: Potchefstroom Armed Forces Day, Facebook) Dit is nog nie heeltemal duidelik hoe presies die polisie die regulasies van die algehele afsondering, wat vanaf middernag vanaand van toepassing is, gaan afdwing nie. Dit is ook te betwyfel of wetstoepassingsowerhede genoeg kapasiteit het om die regulasies landwyd toe te pas. Maar kenners het dit eens: moenie moeilikheid soek met die polisie nie, want hulle kán jou in die tronk stop. Dr. Johan Burger, senior navorser aan die instituut vir sekerheidstudies, sê die regulasies gee baie duidelik die polisie toestemming om mense wat dit oortree deur byvoorbeeld onnodig op die pad te wees, onmiddellik te beboet of in hegtenis te neem. “Hoe presies hulle gaan kan vasstel dat jy werklik op pad is dokter toe of om kos te koop, is nog onduidelik. Ons sal maar moet staatmaak op individuele polisielede se goeie oordeel in dié verband,” sê Burger. Hy sê dit is nou belangriker as ooit dat mense altyd ŉ identiteitsdokument by hulle het wanneer hulle reis. Burger sê ook dit sal goed wees indien wetstoepassers ŉ stelsel uitwerk waarvolgens hulle waarskuwings kan uitreik. “Om elke persoon op die plek in hegtenis te neem veroorsaak weer ander uitdagings, want hierdie mense moet iewers in ŉ tronk gehou en verhoor word. As elkeen vir die geringste oortreding in hegtenis geneem word, sal dit net onnodige druk op die owerhede plaas,” sê hy. Tentoonstelling van die Suid-Afrikaanse Nasionale Weermag tydens Weermagdag op 21 Februarie 2015 in Potchefstroom, Noordwes (Foto: Potchefstroom Armed Forces Day, Facebook) Die Suid-Afrikaanse Nasionale Weermag sal ook van Vrydag af ontplooi word om die polisie by te staan. Die militêre ontleder Helmoed-Römer Heitman sê die weermag sal hoofsaaklik aan diens wees om kosbare vrag soos kos en medisyne te bewaar en versprei en die polisie te help om padblokkades en patrollies uit te voer. Hy twyfel egter of daar genoeg soldate is om behoorlik landwyd te funksioneer. “Daar is net minder as 80 000 weermaglede, indien ons reserviste ook bytel. As ons in ag neem dat omtrent 2 000 reeds in die Kongo ontplooi is, nog 1 000 ons grense patrolleer en baie van die ander kokke of ingenieurs is, sal die oorblywende weermaglede maar yl gesaai wees,” sê Heitman. Die SANW het Donderdag laat weet dat hulle ŉ noodsaaklike skenking van beskermende mediese toerusting vanaf die Chinese regering ontvang het. Dit sluit in 2 000 beskermende brille en 3 000 gesigmaskers om te gebruik tydens die drie weke van algehele afsondering. Heitman het lede van die publiek gemaan om beleefd te wees, sou hulle in aanraking kom met wetstoepassingsowerhede. “Dis nie ŉ maklike werk nie en polisie en weermaglede word ook moeg. Drie weke is lank en ons almal gaan bietjie geïrriteerd raak met mekaar, so hanteer mekaar met respek.” Hy voorspel egter daar sal vir seker mense wees wat die reëls breek en die grense toets. Hierop sê Burger dis belangrik vir elkeen om individueel verantwoordelikheid te neem om die verspreiding van die virus te help bekamp. “Die doel van afsondering is om menslike kontak en beweging te beperk, sodat die verspreiding van die virus stopgesit kan word. Dit is dus ter wille van ons eie gesondheid dat ons die reëls moet gehoorsaam, en nie bloot omdat ons nie uitgevang wil word nie.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.